Zondo: 'Niemand sal ons werk ontwrig' | Netwerk24
Deur Marelize Barnard 19 April 2021 11:00
'n Skoot is verlede week deur 'n venster van die kantore van die Zondo-kommissie van ondersoek na staatskaping in Parktown, Johannesburg, geskiet, en in 'n tweede voorval was daar 'n inbraak by die kantore waarin 'n rekenaar gesteel is.
Adjunkhoofregter Raymond Zondo, voorsitter van die kommissie, het Maandagoggend voordat die dag se sitting begin het, gesê albei gevalle word deur die wetstoepassingsowerhede ondersoek.
Adjunkhoofregter Raymond Zondo, Maandagoggend met die sitting van die kommissie. Foto: Skermgreep
Hy sê niemand sal die belangrike werk van die kommissie ontwrig nie.
Die kommissie se regspan en ondersoekers werk deurlopend: "Saterdae, Sondae, Maandae en saans" om seker te maak die kommissie voltooi sy werk.
Almal betrokke is toegewyd daaraan dat die werk afgehandel word. "Ons hoop die wetstoepassingsowerhede doen hul werk. Die nasie moenie afgeskrik word nie," sê hy oor die twee voorvalle.
Oor die skoot wat geskiet is, het Zondo gesê hy het 'n verslag hieroor gekry. 'n Skoot is deur 'n venster van een van die kommissie se kantore geskiet en daar is 'n koeël in die kantoor gevind.
Oor die inbraak die naweek sê Zondo daar word ondersoek ingestel of dit net 'n gewone inbraak was en of daar meer daaragter skuil.